Komission asetus (EY) N:o 1291/2003, annettu 18 päivänä heinäkuuta 2003, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn "Suojattujen alkuperänimitysten ja suojattujen maantieteellisten merkintöjen rekisteriin" annetun asetuksen (EY) N:o 2400/96 liitteen täydentämisestä (pane di Altamura)



Virallinen lehti nro L 181 , 19/07/2003 s. 0012 - 0019



Komission asetus (EY) N:o 1291/2003, annettu 18 päivänä heinäkuuta 2003, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn "Suojattujen alkuperänimitysten ja suojattujen maantieteellisten merkintöjen rekisteriin" annetun asetuksen (EY) N:o 2400/96 liitteen täydentämisestä (pane di Altamura) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 6 artiklan 3 ja 4 kohdan, sekä katsoo seuraavaa: (1) Italia on lähettänyt komissiolle hakemuksen nimityksen "pane di Altamura" rekisteröimiseksi suojattuna alkuperänimityksenä asetuksen (ETY) N:o 2081/92 5 artiklan mukaisesti. (2) Mainitun asetuksen 6 artiklan 1 kohdan mukaisesti on todettu, että hakemus on asetuksen säännösten mukainen ja että siinä on kaikki sen 4 artiklassa edellytetyt tiedot. (3) Kreikka toimitti komissiolle asetuksen (ETY) N:o 2081/92 7 artiklan mukaisen vastaväitteen sen jälkeen, kun Euroopan yhteisöjen virallisessa lehdessä(3) oli julkaistu pane di Altamuran -nimityksen rekisteröintihakemusta koskevat pääkohdat. Vastaväite koski asetuksen 2 artiklassa säädettyjen edellytysten noudattamatta jättämistä. Alkuperänimityksen tapauksessa tuotannon, jalostuksen ja käsittelyn on tapahduttava rajatulla maantieteellisellä alueella. Eritelmän mukaan pane di Altamura -leivän raaka-aineena käytettävä jauho tulee kuitenkin viidestä eri kunnasta: Altamurasta, Gravina di Pugliasta, Poggiorsinista, Spinazzolasta ja Minervo Murgesta, vaikka leiväksi jalostaminen onkin rajattu Altamuran kunnan alueelle. (4) Portugali toimitti komissiolle asetuksen (ETY) N:o 2081/92 7 artiklan mukaisen vastaväitteen sen jälkeen, kun Euroopan yhteisöjen virallisessa lehdessä oli julkaistu pane di Altamura -nimityksen rekisteröintihakemusta koskevat pääkohdat. Vastaväite koski samoja seikkoja kuin Kreikan esittämä vastaväite. Lisäksi siinä todettiin, että rekisteröintiä olisi ollut haettava suojattuna maantieteellisenä merkintänä eikä suojattuna alkuperänimityksenä. (5) Kreikan ja Portugalin vastaväitteet voitiin hyväksyä mainitun asetuksen 7 artiklan 4 kohdan mukaisesti. Komissio kehotti kyseisiä jäsenvaltioita sopimaan asiasta keskenään noudattaen sisäisiä menettelyjään. (6) Italia vastasi Kreikan ja Portugalin esittämiin vastaväitteisiin todeten olevansa samaa mieltä tehdyistä havainnoista. Se lisäsi, että raaka-aineen tuotanto- ja jauhamisalueen sekä leivän tuotantoalueen erilaiset rajaamiset johtuivat yksinomaan asiavirheestä ja toimitti rajattua maantieteellistä aluetta koskevan uudelleen laaditun yhteenvedon kappaleen, jonka mukaan pane di Altamura -leivän tuotantoalue on sama kuin raaka-aineen tuotantoalue. (7) Kreikka vastasi, ettei se vastustanut enää pane di Altamura -nimityksen rekisteröintiä. (8) Portugali vastasi olevansa edelleen eri mieltä pane di Altamura -nimityksen rekisteröinnistä alkuperänimityksenä. Sen mielestä oli epäasianmukaista, että maantieteellinen nimi "Altamura" voi viitata tuotteeseen, joka on peräisin edellä mainittujen viiden kunnan alueelta. Lisäksi yhteenveto sisälsi todisteita, joiden mukaan juuri Altamuran kunta on tunnettu kyseisen leivän valmistuksesta eikä suinkaan koko viiden kunnan muodostama alue. Se katsoi näiden eri syiden vuoksi, että nimitys olisi pitänyt rekisteröidä suojattuna maantieteellisenä merkintänä. (9) Italia toimitti komissiolle nimityksen "pane di Altamura" rekisteröimistä alkuperänimityksenä koskevan hakemuksen, johon oli tehty joitain muutoksia alkuperäiseen hakemukseen verrattuna. Muutetussa hakemuksessa leivän tuotantoalue vastaa edellä mainittujen viiden kunnan aluetta ja on näin ollen sama kuin raaka-aineen tuotantoalue. (10) Koska Italian ja Portugalin välillä ei saavutettu yksimielisyyttä kolmen kuukauden kuluessa, komission oli tehtävä päätös 15 artiklassa säädettyä menettelyä noudattaen. (11) Komissio pyysi asiasta lausuntoa alkuperänimityksiä, maantieteellisiä merkintöjä ja erityisluonnetta koskevia todistuksia käsittelevältä tiedekomitealta. Tiedekomitea katsoi, että "hakemuksessa esitetyt pane di Altamura -leipää koskevat erityispiirteet eivät viittaa yksinomaan Altamuraan kuntaan vaan myös tämän kunnan ulkopuolella sijaitseviin tiettyihin alueisiin, joissa kyseisen tuotteen tuotantoa, jalostusta ja käsittelyä tapahtuu. Maantieteellisen ympäristön, joka pitää sisällään luonnolliset ja inhimilliset tekijät, raaka-aineiden ja tuotannon laadun sekä keskiajalle ulottuvat perinteet, voidaan katsoa olevan yhdenmukainen koko hakemuksessa esitetyllä alueella". Tiedekomitea arvioi, että hakemus täyttää asetuksen (EY) N:o 2081/92 2 artiklan 2 kohdan a alakohdan vaatimukset. Lisäksi se totesi, että tilanne, jossa alkuperänimityksessä käytetään jonkin kunnan maantieteellistä nimeä, kun tarkoitetaan jotain muuta, tätä tarkoitusta varten määriteltyä maantieteellistä aluetta, on suhteellisen tavallinen ja oikeudellisesti hyväksyttävä, jos se on perusteltu. (12) Komissio otti huomioon tiedekomitean neuvoa-antavan lausunnon. Se pitää Italian viranomaisten toimittamia selvityksiä hyväksyttävinä. Nimitystä "pane di Altamura" koskevan eritelmän virallisessa arvioinnissa ei myöskään tullut esiin olennaista arviointivirhettä. (13) Tämän vuoksi kyseinen nimitys voidaan lisätä "Suojattujen alkuperänimitysten ja suojattujen maantieteellisten merkintöjen rekisteriin", ja sitä on näin ollen pidettävä yhteisössä suojattuna alkuperänimityksenä. (14) Tämän asetuksen liite I täydentää komission asetuksen (EY) N:o 2400/96(4), sellaisena kuin se on viimeksi muutettuna asetuksella (EY) N:o 1257/2003(5), liitettä. (15) Tässä asetuksessa säädetyt toimenpiteet ovat maantieteellisiä merkintöjä ja alkuperänimityksiä käsittelevän komitean lausunnon mukaiset, ON ANTANUT TÄMÄN ASETUKSEN: 1 artikla Täydennetään asetuksen (EY) N:o 2400/96 liitettä tämän asetuksen liitteessä I olevalla nimityksellä ja kirjataan tämä nimitys "Suojattujen alkuperänimitysten ja suojattujen maantieteellisten merkintöjen rekisteriin" asetuksen (ETY) N:o 2081/92 6 artiklan 3 kohdassa säädettynä suojattuna alkuperänimityksenä (SAN). Eritelmän pääkohdat ovat liitteessä II. Nämä pääkohdat korvaavat Euroopan yhteisöjen virallisessa lehdessä julkaistut pääkohdat (ks. alaviite 3). 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä heinäkuuta 2003. Komission puolesta Franz Fischler Komission jäsen (1) EYVL L 208, 24.7.1992, s. 1. (2) EUVL L 122, 16.5.2003, s. 1. (3) EYVL C 156, 30.5.2001, s. 10. (4) EYVL L 327, 17.12.1996, s. 11. (5) EUVL L 177, 16.7.2003, s. 3. LIITE I ASETUKSEN (ETY) N:o 2081/92 LIITTEESSÄ I TARKOITETUT ELINTARVIKKEET Leipomo-, konditoria-, makeis- ja keksituotteet ITALIA Pane di Altamura (SAN) LIITE II NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (X) SMM ( ) Asiakirjan kansallinen numero: 5/2000 1. Jäsenvaltion toimivaltainen viranomainen >TAULUKON PAIKKA> 2. Hakijaryhmittymä 2.1 Nimi: Consorzio per la tutela del Pane di Altamura 2.2 Osoite: Corso Umberto I, n. 5, I-70022 Altamura (BA) 2.3 Kokoonpano: Leipurimestarit 3. Tuotelaji: Leipomotuotteet - Luokka 2.4 4. Eritelmä: (tiivistelmä 4 artiklan 2 kohdan edellytyksistä) 4.1 Nimi Pane di Altamura 4.2 Kuvaus "Pane di Altamura" on leipomotuote, joka valmistetaan uudelleenjauhetuista karkeista durumvehnäjauhoista, nämä jauhot on saatu jauhamalla "appulo"-, "arcangelo"-, "duilio"- ja "simeto"-nimisiä durumvehnälajikkeita, jotka on tuotettu kokonaan tai yhteensä vähinään 80-prosenttisesti tuotantoeritelmässä ilmoitetulla rajoitetulla alueella. Muu osuus on muita samalla alueella tuotettuja viljalajikkeita. Tuote valmistetaan vanhalla menetelmällä, jossa käytetään taikinajuurta tai hapantaikinaa sekä merisuolaa ja vettä. Kulutukseen saatettaessa leivällä on oltava seuraavat ominaisuudet: - Se painaa vähintään 0,5 kilogrammaa, sillä on ominainen tuoksu ja sitä valmistetaan kahdessa perinteisessä muodossa, joista ensimmäistä kutsutaan paikallisesti nimellä "U sckuanète = pane accavallato". Tämä limppu on korkea ja se muodostuu kahdesta päällekkäin asetetusta osasta eikä siinä ole painaumia sivuilla. Toista matalampaa limppua kutsutaan paikallisesti nimellä "a cappidde de prèvete = a cappello di prete"; siinä ei myöskään ole painaumia sivulla. - Kuoren on oltava vähintään 3 mm paksu, sisustan on oltava oljenkeltainen ja tasaisesti reikäinen, eikä leivän kosteusprosentti saa olla yli 33 prosenttia. 4.3 Maantieteellinen alue Rajattu maantieteellinen alue, jolla valmistukseen käytettävät vehnälaadut ja uudelleenjauhetut jauhot tuotetaan, käsittää seuraavien kuntien alueet Barin provinssissa: Altamura, Gravina di Puglia, Poggiorsini Spinazzola ja Minervino Murge tuotantoeritelmän 5 artiklan mukaisesti. "Pane di Altamura" -leivän tuotantoalue käsittää edellä ensimmäisessä kohdassa määritellyn alueen, jolla kyseisen tuotteen valmistus sai alkunsa ja kehittyi erityisesti Barin provinssissa sijaitsevassa Altamuran kunnassa 1500-luvulla. Leivän valmistusuunit on lämmitettävä mieluummin puilla tai kaasulla suoraan tai erillisen tulipesän avulla lain määräysten mukaisesti. 4.4 Alkuperätodisteet: "Pane di Altamura"-leivän alkuperä on yhteydessä tuotantoalueensa maanviljelyksen perinteisiin. Altamuran asukkaiden peruselintarvike oli tämä leipä perinteisemmässä muodossaan (U sckuanète = pane accavallato). Se on huomattavan suuri leipä, jonka taikina valmistettiin enimmäkseen kotona, kun taas itse leipien leipominen ja paistaminen tapahtui yhteisissä tiloissa ja yhteisissä uuneissa. Tällä toimintatavalla oli sosiaalisia ja kulttuurisia vaikutuksia, ja ne toivat yksityiselämään yhteisöllisyyden ulottuvuuden. Paistaja merkitsi ensin leivät puusta tai raudasta käsityönä tehdyllä muotilla, jossa oli perheen päämiehen nimikirjaimet, ja paistoi sitten leivät. Leivän tärkein ominaisuus oli säilyvyys, jota on vaalittu näihin päiviin asti. Säilyvyys oli tärkeää, jotta voitiin turvata maanviljelijöiden ja paimenten ravinnonsaanti viikoksi ja useimmiten jopa kahdeksikin viikoksi, jotka he viettivät Murgian ylämailla yksinäisillä karjamajoilla. Keskeinen ja lähes yksinomainen ravinnonlähde oli suolalla ja öljyllä maustettu leipä, jota kastettiin kiehuvaan veteen. Viime vuosisadan puoliväliin saakka Altamuran kaduilla saattoi kuulla auringonnousun aikoihin leivänpaistajan huutaen ilmoittavan tuoksuvien leipien paistuneen. Tuotteen alkuperäpaikkaa koskeva ensimmäinen viittaus ei välttämättä ole johdettavissa itse Altamuraan, mutta varmastikin Murgian alueelle. Latinankielinen runoilija Horatius nimittäin kuvaa eräässä satiirissaan (Sat. I, V) paluutaan lapsuutensa maisemiin vuoden 37 eKr keväällä ja toteaa, että siellä on maailman parasta leipää, jota matkalainen ottaa evääkseen jatkaessaan matkaa (pane migliore del mondo, tanto che il viaggiatore diligente se ne porta una provvista per il proseguo del viaggio). Altamuran perinteinen leivän leipominen saa vahvistuksensa vuodelta 1527 peräisin olevista kaupungin asiakirjoista, joiden uunimaksuja koskevat artikkelit G. De Gemmis on toimittanut julkaisuun Bollettino dell'Archivo-Biblitoeca-Museo Civico, 1954, sivut 5-49. A. Giannuzzi on julkaissut uunimaksujen määräämistä ja maksuista vapauttamista koskevat asiakirjat vuonna 1935 ilmestyneen teoksen "Codice Diplomatico Braserie", luvussa "Le Carte di Altamura". Lisäksi vuodelta 1420 peräisin olevassa asiakirjassa Altamuran papisto vapautetaan leipämaksusta. Tapa paistaa leivät yleisissä uuneissa on peräisin kansalaisille annetusta kiellosta olla sakon uhalla paistamatta asunnoissaan minkäänlaista leipää missään tapauksessa tai tilanteessa. Sakon suuruus on kolmannes leivän leipomisen kokonaiskustannuksista. Juuri maanviljelystä ja paimentolaisuutta harjoittavassa yhteisössä syntyivät tyypilliset leipämuodot, jotka perinteisesti leivottiin maanviljelijöille, paimenille ja heidän perheilleen. Altamuran leipureiden valikoimissa on vielä nykyäänkin näitä isokokoisia leipälajeja, jotka valmistetaan durumvehnäjauhoista, taikinajuuresta, suolasta ja vedestä seuraavat viisi vaihetta sisältävän valmistusprosessin päätyttyä. Tähän prosessiin kuuluvat taikinan valmistus, leipominen, kohotus, viimeistelyleikkaukset ja paistaminen puulämmitteisessä uunissa. Juuri nämä ominaisuudet erottavat sen kaikista muista leipätyypeistä. Myös jauhatus oli luultavasti keskittynyt kokonaan Altamuraan, koska siellä oli 1600-luvun alussa 26 myllyä täydessä toiminnassa. Voidaan päätellä, että muutoksista ja sovelluksista huolimatta nykyinen leipä, jota leivotaan Murgian alueella sijaitsevassa Altamuran kaupungissa, on maanviljelijöiden ja paimenten leivän perillinen suoraan alenevassa polvessa, jonka valmistusta on jatkettu keskiajalta lähtien keskeytyksettä. Suojatun alkuperänimityksen (SAN) "Pane di Altamura" myöntämisen edellyttämien tarkistusten osalta kohdassa 4.7 mainittu valvontaviranomainen todistaa, että raaka-aineen tuottajat ja asianomaiset leipomot täyttävät koko tuotantoprosessin osalta näille esitetyt lukuisat vaatimukset. Tuotantoeritelmässä edellytetään, että suojatun alkuperänimityksen myöntämisen yhteydessä laaditaan seuraavat luettelot - kyseisen alueen durumvehnän tuottajien luettelo, joka säilytetään kohdassa 4.3 mainitun rajoitetun alueen asianomaisissa kunnissa, - asianomaisissa kunnissa säilytettävä luettelo mylly-yrittäjistä, jotka jauhavat uudelleen ne leivän valmistukseen käytettävät jauhot, joiden raaka-aine on peräisin edellä mainitun alueen vehnäntuottajilta, - Altamuran kunnassa säilytettävä luettelo leipomoista, jotka leipovat "Pane di Altamura" -leipää tuotantoeritelmän kohdassa 4.5 esitettyjen edellytysten mukaisesti. Kaikki edellä mainitut luettelot on säilytettävä Apulian maakuntavirastossa sen valvontaviranomaisen huostassa, joka on nimetty tai valtuutettu toimimaan valvojana neuvoston asetuksen (ETY) N:o 2081/92 10 artiklan säännösten mukaisesti. Valvontaviranomainen tarkastaa muun muassa, että käytetty taikinanjuuri, taikinan määrä ja koostumus, taikinan valmistus ja valmistusaika, kohotus, leipominen ja muodon viimeistely, paistaminen, uunista ottaminen ja kulutukseen saattaminen asianomaisin merkinnöin varustettuna täyttävät 4.5 kohdassa mainitut edellytykset. Taikinaan käytettävä vesi on vesilaitoksen tarkastamaa: se on analysoitava vuosittain ja sen on vastattava 4.5 kohdassa esitettyjä arvoja; vesilaitoksen antama todistus annetaan tiedoksi Altamuran kunnan ilmoitustaululla. Valvontaviranomainen vahvistaa lisäksi, että leivontaan käytetty vehnä on 4.5 kohdan edellytysten mukaista. 4.5 Tuotantomenetelmä Leivän leivontaan käytettävän vehnän on täytettävä seuraavat edellytykset: >TAULUKON PAIKKA> Käytetty raaka-aine on kokonaan tai yhteensä vähinään 80 prosenttisesti durumvehnän karkeasta jauhosta uudelleenjauhettua jauhoa; nämä jauhot on saatu jauhamalla "appulo"-, "arcangelo"-, "duilio"- ja "simeto"-nimisiä durumvehnälajikkeita, jotka on tuotettu tuotantoeritelmässä ilmoitetulla rajoitetulla alueella. Muu osuus on muita samalla alueella tuotettuja viljalajikkeita. Jyvien ja jauhojen kemialliset ja fysikaaliset ominaisuudet on varmennettava ja niiden on vastattava edellä esitetyn taulukon arvoja. Jauhot on valmistettava Altamuran alueella tällä hetkellä käytössä olevia menetelmiä vastaavilla menetelmillä, joiden kuvaus esitetään jäljempänä. Edellä mainitulla alueella toimivissa myllyissä on metallisylinteripareilla varustetut laitteet, joiden sylinterien halkaisijat lähenevät asteittain toisiaan. Sylinterien kiertonopeus on noin 300 kierrosta minuutissa ja toimintalämpötila enintään 40 °C. Tällainen hierovaan liikkeeseen perustuva toimintarakenne rikkoo suurimman osan jyvän aleuronikerroksen soluista ja durumvehnäjauhoon imeytyy jyvän ydinosan arvokasta öljyä. Jauhojen jauhatukseen käytetään ainoastaan myllyjä, jotka sijaitsevat 4.3 kohdassa yksityiskohtaisesti määritetyllä tuotantoalueella. "Pane di Altamura" -leivän valmistusvaiheet ovat on seuraavat: Taikina 1. Taikinanjuuren valmistuksessa on vähintään kolme vaihetta, joissa nostatetun taikinan määrää kasvatetaan lisäämällä siihen vettä ja durumvehnäjauhoja (20 prosenttia leivontaan käytettävien durumvehnäjauhojen kokonaismäärästä). 2. Taikinan ainemäärät ja valmistus: 100 litralle durumvehnäjauhoja tarvitaan 20 kg (20 prosenttia) taikinanjuurta, 2 kg (2 prosenttia) merisuolaa, 60 l (60 prosenttia) 18-asteista vettä. 3. Taikinaa on alustettava 20 minuuttia taikinakoneella, jonka sekoitusvarret liikkuvat taikinan sisällä. Veden ominaisuuksien on täytettävä seuraavat edellytykset: - väritön, mauton, hajuton, - lämpötila 12-15 °C, - pH-arvo 7-8,5, - kokonaiskovuus 14,5-15,5 GP, - kalsiumpitoisuus (Ca++) 46-55 mg/l, - alkalisuus (CaCO3) 130-160 mg/l, - nitraatti-ioneja ei ole, - natriumpitoisuus alle 5-6 mg/l, - kaliumpitoisuus 1,5-2,5 mg/l, - fekaaliset kolibakteerit - enterokokki-bakteerit 0 nct/100 ml. Kohotus ja ensimmäinen lepovaihe Kun taikinan vaivaaminen on päättynyt, taikina on peitettävä tietyn paksuisella puuvillakankaalla, jotta taikinan kohotus voi tapahtua tasaisessa lämpötilassa. Tässä vaiheessa taikinan on annettava levätä vähintään 90 minuuttia. Leipominen ja toinen lepovaihe Kun edellä mainittu käsittelyvaihe on päättynyt, taikina punnitaan ja siirrytään ensimmäiseen leipomisvaiheeseen. Nämä toimet suoritetaan käsin, jotta taikinamassaan muodostuisi kohotettaessa luonnollinen kuitumainen pinta. Tässä vaiheessa taikinan annetaan levätä 30 minuuttia. Toinen leipomisvaihe ja kolmas lepovaihe Taikinan leipominen viimeistellään käsin ja sitten taikina jätetään lepäämään vähintään 15 minuutiksi. Uuniin laittaminen ja paistaminen Ennen kuin leipä laitetaan uuniin, se käännetään ylösalaisin ja viedään uuniin käsin kevyesti reunasta painaen. Uuni lämmitetään mieluummin puilla tai kaasulla suorassa lämmityksessä, ja lämpötilan on oltava 250 °C. "Pane di Altamura"-leivän valmistukseen käytettävissä suoraan lämmitettävissä uuneissa on käytettävä tammihalkoja. Paistamisen ensimmäisessä vaiheessa uuninluukku on auki. Uuninluukku suljetaan 15 minuutin kuluttua, ja leipä jätetään uuniin vielä 45 minuutiksi. Uunista ottaminen Uuninluukku jätetään auki ainakin viideksi minuutiksi, jotta vesihöyry pääsee poistumaan ja jotta leivän kuorikerroksesta tulisi rapea. Sitten leivät otetaan uunista ja lasketaan puulevyille. 4.6 Yhteys maantieteelliseen alkuperään Tällä tavalla valmistettu leipä on ainoalaatuista ("unica"), koska se on valmistettu erinomaisista durumvehnälajikkeista, jotka ovat kasvaneet Murgian luoteisosan maantieteellisesti ja ekologisesti erityisissä olosuhteissa, ja koska valmistukseen käytetään tällä alueella tavallisesti käytettyä juomavettä. Kyseinen alue on ainoa alue Apulian maakunnassa, jossa on tällaiset rakenteelliset, fysiologiset ja ympäristölliset olosuhteet. Näitä ovat seuraavat: - alue ei ole koskaan ollut meren alla, - maanalaisia ja maanpäällisiä karstimaamuodostumia on vähän, - omaperäinen vesistörakenne, - maaperään imeytyvän veden keskilämpötila on 12 °C, - kostea mesoterminen Välimeren ilmasto, - ympäristö on puhdas lumisateiden ansiosta, - maaperän läpäisevyys 10-5: 10-6 cm/s, - maaperän kemiallinen koostumus. Altamura sijaitsee keskeisellä ja pohjoisella Murgian alueella. Se on yli 44000 hehtaarin laajuinen tiheästi asuttu ja taloudellisesti kukoistava keskus. Alue on Capitanatan jälkeen Apulian toiseksi suurin viljantuotantoalue. Vehnänviljely on lampaanhoidon ohella ollut perinteisesti alueen tärkein elinkeino. Altamuran kaupungilla on vuosisataiset leipomoperinteet, ja siellä toimii 35 leipomoa, jotka tuottavat päivittäin noin 60000 kiloa leipää. Siitä noin 20 prosenttia menee paikalliseen kulutukseen, ja muu osa viedään kotimaan tärkeimmille markkinoille. Maaperän muodon ja rakenteen puolesta kyseinen viljanviljelyalue kuuluu Apulian tasankoalueeseen, joka on ollut merenpinnan yläpuolella mesotsooisen kauden lopulta alkaen. Tämä alueen ensimmäinen erityispiirre on se, että se on maakunnan ainoa osa, jossa rakenteelliset, fysiologiset ja ympäristöön liittyvät ominaisuudet ovat säilyneet lähes alkuperäisen kaltaisina. Toinen ympäristöön liittyvä erityispiirre on se, että alueella on vähän maanpäällisiä ja maanalaisia karstimaamuodostumia, minkä vuoksi niiden vaikutus nykyiseen veden maanalaiseen kulkeutumiseen on vähäinen tai olematon. Kolmas erityispiirre johtuu vesistörakenteesta, jonka vuoksi karstimaakerros saa ravintonsa yksinomaan alueelle sataneesta vedestä. Myös sadeveden imeytymislämpötila on eräs tämän alueen erityisominaisuuksista, sillä se on keskimäärin 12-asteista. Sääolosuhteiden puolesta alueella on kuivat kesät ja vähäsateiset talvet. Talvella sateesta tulee lumena keskimäärin 20-35 cm. Ne auttavat säilyttämään ympäristön puhtaana. Vuotuinen sademäärä on noin 600 mm, josta puolet läpäisee maaperän ja kulkeutuu maaperään, loput jää kasvillisuuden ravinnoksi. Koska karstimaa on nuorta ja kehittymätöntä, kallioiden halkeamien sisältämä vesi kulkeutuu kapillaarisesti ruokamultakerrokseen kaikkein kuivimpina aikoina: tämä ilmiö on myös eräs alueen erityispiirre. Geologiset, hydrogeologiset ja meteorologiset tekijät luovat yhdessä kyseisellä alueella vallitsevan ainutlaatuisen kasvuympäristön. 4.7 Valvontaelin >TAULUKON PAIKKA> 4.8 Merkintä Valmiit tuotteet pakataan mikroreikäiseen kutistemuoviin, ja siinä olevassa päällysmerkinnässä on oltava seuraavat tiedot: 1) valmistusaineet, leipomoyritys; 2) parasta ennen -merkintä; 3) tunnistemerkintä. Ilman pakkausta olevaan tuotteeseen voidaan vaihtoehtoisesti kiinnittää biologista materiaalia oleva merkki, jossa on edellä mainitut tiedot ja nimi "Pane di Altamura". Päällysmerkintään on liitettävä tunnistemerkintä, jota käytetään yhdessä suojattu alkuperänimitys (SAN) (denominazione di origine protetta, DOP) -merkinnän kanssa. Graafinen tunnus sisältää sanniittien kilven, jonka yläpuolella on kruunu sekä kokonaisuudessa neljä ruutua, joista kaksi punaista ja kaksi valkoista. Soikion keskellä on vaakatasossa kolmella rivillä teksti "Pane DOP di Altamura". Tunnistemerkinnän tekstin ominaisuudet ovat seuraavat: - rasterointi: 100 % pantone 323 cv, - Pane DOP di Altamura: merkkilaji Arial, koko 71,1 lihavoidulla tyylillä, soikion viivan paksuus 0,040, - soikion pitkä halkaisija 17,5 cm, - soikion lyhyt halkaisija 13 cm, - tekstin vähimmäiskoko 10 cm x 7 cm, - keltainen: 100 % pantone yellow cv, - violetti: 100 % pantone 228 cv, - valkoinen: 100 % pantone trans. white cv, - vihreä: 100 % pantone 334 cv, - punainen: 100 % pantone warm red cv, - soikion reunus: 100 % pantone violet cv. 4.9 Kansalliset vaatimukset EY-numero: G/IT/00136/2000.06.22 Täydellisen asiakirjan vastaanottopäivä: 22.2.2001.